Hiervoor gaan jy hoes – maar daar ís goeie nuus(Foto: Maroela Media) Tito Mboweni, minister van finansies, se begrotingsrede gaan gewone Suid-Afrikaners geld kos, maar dit was eindelik veel minder van ŉ ramp as wat moontlik verwag is. Mboweni het Woensdag waarskynlik een van die moeilikste begrotings tot dusver voorgelê – en die kombinasie van hoë skuldvlakke en groeiende werkloosheid het beteken dat Suid-Afrika reeds voor die Covid-19-pandemie op ŉ onvolhoubare ekonomiese pad was. Sondebelasting Drank en sigarette gaan jou oudergewoonte meer uit die sak jaag. Mboweni het aangekondig aksynsbelasting op alkohol- en tabakprodukte styg met 8%, veel meer as die huidige inflasiekoers van 3,2%. “Dit is duidelik dat uitermatige drankgebruik kan lei tot negatiewe maatskaplike en gesondheidsgevolge. Verbruikers reageer wel op prysstygings en hoër pryse behoort te lei tot minder gebruik van alkoholprodukte en positiewe nagevolge,” sê Mboweni. Inkomstebelasting Daar is goeie nuus rakende persoonlike inkomstebelasting. Die begroting bied belastingverligting van 5% in persoonlike inkomstebelastingvlakke en -kortings wat bo die inflasiekoers is. Die bedrag wat ŉ individu kan verdien voordat belasting betaalbaar word, word só vir die belastingjaar van 1 Maart tot 28 Februarie aanstaande jaar aangepas. Brandstof Die algemene brandstofheffing gaan met 15c/liter toeneem en die heffing vir die Padongelukkefonds (POF) styg op 7 April met 11 sent. Dit verhoog die algemene brandstofheffing tot R3,85 per liter petrol, R3,70 per liter diesel en die POF-heffing tot R2,18 vir petrol en diesel. Die koolstofheffing is onverander op 1 sent. Die heffings tree op 7 April in werking. Maatskaplike toelae Mboweni het ook ŉ verhoging in maatskaplike toelae aangekondig, maar dit is nie veel om oor huis toe te skryf nie. Ouderdom-, ongeskiktheid- en afhanklikheidstoelae is nou R30 meer en beloop R1 890. Oorlogsveterane kry voortaan ook R30 en ontvang nou ŉ toelaag van R1 910, kindertoelae verhoog met R10 tot R460, terwyl ŉ pleegsorgtoelaag ook met R10 tot R1 050 toeneem. Mediesefondskrediete Daar is heelwat bespiegel oor die moontlike skrapping van mediesefondskrediete. Mboweni het egter aangekondig dat maandelikse bydraes tot mediese fondse (ŉ belastingterugbetaling waarna as ŉ mediesefondskrediet verwys word) deur die persoon wat die bydrae betaal, verhoog word tot R332 vir elk van die eerste twee mense wat deur die fonds gedek word. Vir elke bykomende afhanklike word die bedrag tot R224 verhoog. *Grafieke: Nasionale tesourie